แลนด์ฯสู้เงินฝากมั่นใจโตตามเป้า
บลจ.แลนด์ แอนด์ เฮาส์ ไม่ห่วงขยายเวลาคุ้มครองเงินฝาก 50 ล้านบาท มั่นใจเอยูเอ็มไม่พลาดเป้า
2 ก.ค. 2555

บลจ.แลนด์ แอนด์ เฮาส์ ไม่ห่วงขยายเวลาคุ้มครองเงินฝาก 50 ล้านบาท มั่นใจเอยูเอ็มไม่พลาดเป้า 
นางจันทนา กาญจนาคม กรรมการผู้จัดการบริษัทหลักทรัพย์จัดการกองทุน (บลจ.) แลนด์ แอนด์ เฮ้าส์ กล่าวว่า การขยายเวลาคุ้มครองเงินฝากวงเงินไม่เกิน 50 ล้านบาท ที่จะครบกำหนดลดความคุ้มครองเหลือไม่เกิน 1 ล้านบาท ในวันที่ 11 ส.ค. 2555 ออกไปจะไม่ส่งผลต่อเป้าหมายสินทรัพย์ภายใต้การบริหาร (เอยูเอ็ม) ที่ตั้งไว้ 
ทั้งนี้ ปีนี้ บลจ.แลนด์ แอนด์ เฮ้าส์ มีเป้าหมายเพิ่มเอยูเอ็มเป็น 2.5 หมื่นล้านบาท เพิ่มขึ้นจาก 6,000 ล้านบาท เมื่อสิ้นปี 2554 ปัจจุบันเอยูเอ็มอยู่ที่ 1.38 หมื่นล้านบาท โดยมีกองทุนตราสารหนี้และตลาดเงิน 5,808 ล้านบาท
“อย่างไรก็ตาม ถ้าไม่มีการขยายเวลาการคุ้มครองออกไป อาจจะทำให้เราทำได้มากกว่าเป้าหมาย โดยเฉพาะหากอัตราดอกเบี้ยในตลาดไม่ปรับเพิ่มขึ้น และภาวะตลาดหุ้นเอื้ออำนวย อาจจะทำให้เอยูเอ็มขึ้นไปได้ถึง 3 หมื่นล้านบาท” นางจันทนา กล่าว
ก่อนหน้านี้ ผู้บริหาร บลจ.หลายแห่งหวังว่าการลดวงเงินคุ้มครองเงินฝากจะเป็นปัจจัยบวกที่จะส่งผลให้ลูกค้าเงินฝากของธนาคารโยกมาลงทุนในกองทุนมากขึ้น โดยเฉพาะกองทุนตลาดเงินและกองทุนตราสารหนี้